
Ostré sykavky S, Z, C patria medzi významnú skupinu hlások slovenskej zvukovej roviny reči. V logopedickej praxi sa s nesprávnou výslovnosťou sykaviek stretávame pomerne často. Slovenské logopedické materiály ich spracúvajú ako samostatnú skupinu a venujú sa nielen artikulačnej stránke, ale aj sluchovému rozlišovaniu, fonematickému uvedomovaniu a postupnému používaniu hlások v rôznych jazykových situáciách. 
Pre potreby tohto materiálu však nebude cieľom samotný nácvik ani vyvodenie hlások S, Z, C. Zameriame sa na prípravné oblasti, ktoré vytvárajú vhodné podmienky pre neskoršiu logopedickú intervenciu.
Prípravné cvičenia preto možno chápať ako súbor činností podporujúcich rozvoj funkcií potrebných pre správnu realizáciu reči, aktivity, ktoré predchádzajú samotnému nácviku problematickej hlásky, pričom samotný výber terapeutického postupu patrí do kompetencie logopéda. Ich cieľom nie je naučiť dieťa vyslovovať S, Z alebo C, ale vytvárať a podporovať predpoklady potrebné na neskoršiu správnu artikuláciu.
V logopedických materiáloch sú medzi prípravné aktivity zaraďované najmä:
· sluchové cvičenia,
· rozlišovanie zvukov a hlások,
· rozvoj fonematického uvedomovania,
· cvičenia motoriky artikulačných orgánov,
· aktivity podporujúce pozornosť a napodobňovanie.
Pre rodiča to znamená, že doma nemusí dieťa „učiť S“ alebo „opravovať Z“. Oveľa užitočnejšie je s dieťaťom krátko a pravidelne rozvíjať schopnosť:
· počúvať → rozlišovať → napodobňovať → ovládať pohyb → sústrediť sa.
V slovenskej logopedickej terminológii sa hlásky S, Z, C označujú ako ostré sykavky. V kontraste k nim stoja tzv. tupé sykavky Č, Š, Ž. Rozdiel medzi skupinami súvisí okrem iného s artikulačným nastavením a polohou pier. 
Sykavky sú skupinou spoluhlások, pri ktorých pri tvorbe hlásky vzniká charakteristický šumový, „sykavý“ zvuk.
Sykavky patria medzi artikulačne náročnejšie hlásky. Ich správna realizácia si vyžaduje koordinovanú činnosť viacerých artikulačných orgánov, najmä jazyka, pier a čeľuste a zároveň primeranú kontrolu výdychového prúdu.
Nasledujúce cvičenia slúžia iba ako doplnok, prípadne ako hrová inšpirácia pred samotným vyvodením hlások, ktoré už patria do rúk logopéda. Cvičenia sa môžu predvádzať tvárou v tvár, alebo pred zrkadlom. 

CVIČENIA PIER
Úsmev 
Dieťa sa pozrie do zrkadla. Rodič povie: „Ukáž mi veľký úsmev.“ Dieťa sa usmeje a chvíľu polohu podrží. Potom: „A teraz pusinku schováme.“ Opakujeme niekoľkokrát. 
Úsmev – pusinka
Dieťa strieda: úsmev → našpúlené pery → úsmev → našpúlené pery
Môžeme to robiť v rytme: „úsmev – pusinka – úsmev – pusinka“.
Čo rozvíjame?
· pohyblivosť pier,
· koordináciu,
· schopnosť napodobniť pohyb,
· uvedomovanie si polohy pier.
Rybička
Dieťa našpúli pery ako rybička. Rodič môže povedať: „Rybička pláva.“ Pery sa našpúlia.
Potom: „Rybička sa usmieva.“ Dieťa prejde do úsmevu.
Posielame pusinky
Dieťa posiela rodičovi pusinky: „Mňam, pusinka!“ Môžeme si posielať pusinky cez izbu alebo pred zrkadlom. Je to jednoduchá a prirodzená aktivita na pohyb pier.

CVIČENIA JAZYKA
Jazyk von – dnu
Rodič: „Jazýček sa ide pozrieť von.“ Dieťa vyplazí jazyk. „A teraz sa schová.“ Dieťa jazyk zasunie. Opakujeme približne 5-krát.
Jazyk doprava – doľava
Pred zrkadlom: „Jazýček sa pozrie doprava.“ Potom: „A teraz doľava.“ Dieťa pomaly pohybuje jazykom.
Obmena
Rodič môže predstierať, že jazyk:
· hľadá autíčko,
· hľadá mačičku,
· pozerá za kamarátom.

Jazyk hore – dole
Rodič: „Jazýček sa pozrie hore.“ Potom: „A teraz dole.“ Dieťa pohyb opakuje.
Jazýček ako maliar
Dieťa si predstaví, že jazyk je štetec.
Úlohou je pomaly „maľovať“:
· hore,
· dole,
· doprava,
· doľava.
Môžeme pritom hovoriť:
„Maľujeme obláčik.“ „Maľujeme slniečko.“ „Maľujeme domček.“ Cieľom je premeniť jednoduchý pohyb na hru.

Jazýček hľadá poklad
Rodič zadáva pokyny: „Poklad je hore.“ Dieťa pohne jazykom hore. „Poklad je dole.“ Jazyk ide dole. „Poklad utiekol doprava!“ Jazyk doprava. „A teraz doľava!“ Jazyk doľava.

CVIČENIA JAZYKA A PIER PRED ZRKADLOM
Zrkadlo poskytuje dieťaťu vizuálnu spätnú väzbu. Rodič môže povedať: „Pozri sa, čo robí môj jazyk.“ Najskôr pohyb ukáže rodič. Dieťa ho napodobní.
Môžeme kombinovať: úsmev, pusinka, jazyk von, jazyk dnu, jazyk hore, jazyk dole, jazyk doprava, jazyk doľava.
Dôležitejšie ako množstvo opakovaní je, aby dieťa pohyb videlo, pochopilo a dokázalo napodobniť.



Správne dýchanie
Niektoré deti nesprávne dýchajú. Dýchanie ústami môže byť zlozvyk, no niekedy deťom bráni v správnom dýchaní nosom aj nejaký prekážka (opuchnuté sliznice od alergie, zväčšená nosohltanová mandľa a pod.), vtedy je potrebné navštíviť lekára. 
Dýchanie ústami vedie k chybnej výslovnosti hlások /c, s, z/, pri ktorých takéto deti vysúvajú jazyk medzi zuby, čo znie ako „šušlanie“, odborne interdenálny, čiže medzizubný sigmatizmus (Papcová, 2001; Mikuláštiková, Vitásková, 2018). Preto je veľmi dôležité správne dýchanie nosom: pery sa zľahka dotýkajú, svalstvo tváre je uvoľnené. Jazyk je v správnej pokojovej polohe, uložený hore na podnebí. (Papcová, 2011).
Tip: Motiváciou pre deti môže byť vrtuľka, ktorá sa pri výdychu nosom roztočí, alebo odfúknutie vatovej guľôčky nosom na druhý koniec stola „do futbalovej bránky“.

Cvičenia na fonematické (sluchové) rozlišovanie
Cieľom je naučiť dieťa rozlišovať hlásky sluchom. Ak chceme, aby sa dieťa naučilo danú hlásku vyslovovať, najprv ju musí „počuť“. Musí počuť rozdiel medzi hláskou s-š, c-č, z-ž.. 
Tréning sluchového rozlišovania:
Vyberieme dvojicu hlások, s ktorou má dieťa ťažkosti, napr. s-š. Dieťaťu rozdáme zamiešané kartičky s obrázkami, ktoré sa začínajú na dané hlásky. Pripravíme dve misky. Do prvej budeme ukladať obrázky, ktoré sa začínajú na /s/, k tejto miske položíme motivačný obrázok hada /had robí „ssss“/, prípadne plyšového/plastového hada. Do druhej misky budeme dávať obrázky, ktoré sa začínajú na /š/, teda k nej priložíme obrázok vlaku, prípadne detský vláčik /vlak, keď jazdí po koľajniciach, vydáva zvuk – ššššš/. Dospelý povie, čo je na obrázku, pričom prvú hlásku predĺži (napr. ššššaty). Úlohou dieťaťa je počúvať a rozhodnúť, do ktorého košíka obrázok patrí. „Počuješ na začiatku hada alebo vláčik?“
Deti pri tejto úlohe ešte nemajú obrázky pomenovávať, aby si nezafixovali prípadnú nesprávnu výslovnosť. Spočiatku si deti môžu pomôcť aj odzeraním z úst dospelého – pri výslovnosti hlásky /s/ sú  pery roztiahnuté do širokého úsmevu, pri hláske /š/ zošpúlené. 
Tréning sluchového rozlišovania správnej a nesprávnej výslovnosti:
napr. Dieťa a dospelý si na chvíľu vymenia úlohy: dieťa bude „logopédom“ a hodnotí, či dospelý vyslovil slovo správne alebo chybne. Dieťa hovorí slová a dospelý hodnotí, či bola výslovnosť správna, alebo opačne, dieťa hovorí a samo sa monitoruje – po každom slove má dieťa určiť, či jeho artikulácia bola správna.
Pri každom chybnom slove môže dieťa cinknúť zvončekom/spustiť sirénu na policajnom aute apod. Môžeme tiež pripraviť kartičky s usmiatou a zamračenou tvárou – usmiaty smajlík značí správnu výslovnosť, zamračený smajlík chybnú výslovnosť.
Je dôležité, aby sa dieťa samo naučilo vnímať svoju chybnú artikuláciu, lebo len sebapozorovanie vedie k autokorekcii (Brudnicki, Keul, Osiecki, 2018).

